Birthe Skaarup (DF), 2003-05-27:
Faktisk har der siden begyndelsen af 1990'erne været ventelister til psykiatrisk behandling, og de er vokset meget gennem årene.
Det var også derfor, Dansk Folkeparti ved forrige års finanslov mente, at der var god mening i at give en økonomisk indsprøjtning på ca. 25 mio. kr. til forbedring og meraktivitet sammen med regeringen.
Men set i lyset af de meget store ventelister batter 25 mio. kr. ikke ret meget, heller ikke set i relation til voksenområdet, som har fået meget større økonomisk opmærksomhed gennem de senere år.
Retfærdigvis skal dog nævnes, at der i psykiatriaftalen er afsat ca. 100 mio. kr. i en puljeordning, hvor man kan søge midlerne til særlige sociale tilbud.
Ret naturligt kan man jo rejse spørgsmålet, hvorfor ventelisten så vokser så voldsomt på det område.
Når man ser af ventelisteopgørelsen fra april, som Amtsrådsforeningen har gennemført, at 750 børn har ventet mere end 3 måneder på at få hjælp til behandling eller undersøgelse på psykiatriske afdelinger, og at ca. 1.150 børn har ventet under 3 måneder, så kan vi roligt sige, at der bør gøres en ekstraordinær indsats.
Men noget af det, jeg synes er bemærkelsesværdigt, er, at presset er ret forskelligt fra amt til amt.
Frederiksborg og Ribe Amter formår at få de fleste børn og unge i gang med en behandling inden for 3 måneder, mens halvdelen af børnene må vente mere end 3 måneder i Fyns, Københavns og Århus Amter.
Og ser man på Viborg Amt, er det helt galt, for
her har 32 ud af 110 børn og unge stået på venteliste mere end 1 år.
Det er da helt klart, at vi bliver nødt til at analysere området.
Hvorfor lykkes det for Frederiksborg og Ribe Amter at få et flow af børnene gennem systemet og i gang med behandlinger?
Det er ikke særlig hensigtsmæssigt at lade et barn eller ungt menneske vente så lang tid på en behandling.
En psykisk sygdom bør som udgangspunkt behandles på samme måde som enhver anden sygdom.
Jeg har før sagt, at vi bør give en ventelistegaranti, også på det her område, såfremt vi ikke skal diskriminere psykiatriske patienter fra andre patienter i det her land. Jeg har forespurgt, hvad det vil koste.
Der er også så mange aspekter her, at det ikke kan lade sig gøre.
Som sagt har der været stort pres på afdelingerne til trods for, at der er kommet flere økonomiske midler, så det har ikke battet nok i forhold til stigningen af psykiatriske tilfælde.
Men helt klart vi må have nogle økonomiske beregninger på det her område, for det er nogle skrøbelige sjæle, vi har med at gøre.
Andre har været inde på, at vi skal analysere området.
Hvorfor er der så mange børn, der står på venteliste til psykiatrisk behandling?
Man kan jo prøve at gætte sig til noget af det.
Præstationsræset.
Mange forældre har ikke tid til at tage sig af deres børn.
Vi kan ikke alle sammen være lige gode til det, men der er ingen tvivl om, at mange børn føler sig presset i dagens Danmark.
Nogle børn trives simpelt hen ikke med det her voksenræs.
Et andet område er også skolestart.
Nogle børn kommer for tidligt i skole, der stilles for store krav til dem, og det er de slet ikke modne til.
De bør have en meget længere legeperiode, og der kan være mange andre årsager til tendensen i stigningen.
Men vi er i hvert tilfælde i Dansk Folkeparti overbevist om, at der bør være en større forpligtelse for kommunerne til at indgå i et tættere samarbejde med amterne for at få styr på behandlingen af vore sårbare børn og unge.
I nogle amter sker der som sagt løbende udvikling.
Man har et samarbejde med kommunerne.
Man har en visitationsordning, så de hårdest ramte børn og unge først kommer i døgnbehandling eller får tilbudt ambulant behandling.
F.eks. kan man jo også igangsætte samtaleterapi.
Mange ting kan gøres.
Flere har så været inde på uddannelsesaspektet her.
Eksempelvis i Århus Amt, hvor jeg kommer fra, har jeg hørt, at det ikke har været attraktivt nok at søge ind som børnepsykiater.
Og sådan kunne vi blive ved med at komme med eksempler, men under alle omstændigheder synes jeg, at der i det forslag til vedtagelse, som er lagt frem her, hvor Dansk Folkeparti er med, er nogle gode pinde, der helt klart viser, at vi også ønsker opprioritering på det her område.